Pe data de 18 mai, în cadrul Zilelor de Teatru ale Românilor din Voivodina, care au ajuns la cea de-a 52-a ediție, Trupa de Teatru ,,Conu Alecu” din Alibunar a prezentat spectacolul „Mă întorc la… tata”, după piesa „Mă mut la mama” de Andreas Petrescu, în adaptarea și regia lui Ovidije Broștean. Coordonatorul trupei este Remus Berlovan.
Această piesă de teatru a adus în prim-plan o dinamică a relaţiilor familiale complexe și provocatoare. Fiicele, prinse între dorința de independență și nevoia de siguranţă emoțională, își dau seama că tatăl lor nu este doar figura de sprijin necondiționat pe care o idealizaseră. În schimb, descoperă că și el are propriile nevoi și dorințe, care uneori pot intra în conflict cu ale lor. Deși poate avea o iubită și își dorește o noapte romantică, fiicele lui nu-i permit asta.
Prezența tatălui este singurul lor refugiu emoțional. Cele două fiice, de aproape 30 de ani fiecare, se mută înapoi la tatăl lor, convinse că singura lui obligație este să aibă grijă de ele. Ceea ce descoperă le schimbă complet viața. Iubirea și egoismul apar uneori sub aceeași formă. „Mă mut la … tata” este o piesă de teatru extrem de emoționantă care, pe lângă faptul că stârneşte hohote de râs, transmite și povești reale de viață.
Adriana PETROI
Articolul integral îl puteți citi în numărul 21 din 25 mai